Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom

Sp. zn. : 1 Pv 57/13/6613	Žiar nad Hronom, 16.4.2014
EEČ : 2-52-76-2014

U Z N E S E N I E

Trestná vec:	obvinený XXXXX 
Prečin:	krádež podľa § 212 odsek 2 písmeno f) Trestného zákona.

Rozhodol: 	prokurátor Okresnej prokuratúry Žiar nad Hronom
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 17. 12. 2012 asi o 6.30 h v obchodom dome Tesco na Ulici Dolnej v Žarnovici odcudzil 2 ks várovej čokolády zn. Figaro v celkovej hodnote 1,58 €, pričom po prejdení pokladne bol zadržaný pracovníkom bezpečnostnej služby a veci boli vrátené, pričom uvedeného sa dopustil napriek tomu, že rozkazom Obvodného úradu, odboru všeobecnej vnútornej správy v Žiari nad Hronom, pracovisko XXXXX sp. zn. ObU-ZH-OVVS-2012/00419, 1185/2012/STL zo dňa 07. 11. 2012, právoplatného 26. 11. 2012, mu bola za priestupok proti majetku podľa § 50 ods. 1 zákona č. 372/1990 Zb. o priestupkoch v znení neskorších predpisov uložená pokuta vo výške 30,- €,

lebo je trestné stíhanie neprípustné podľa § 9 odsek 1 písmeno d) Trestného poriadku.

Odôvodnenie:
	Uznesením policajného orgánu Obvodného oddelenia PZ v Žarnovici sp. zn. ORP-2/ZC-ZH-2013 zo dňa 02. 01. 2013 bolo začaté trestné stíhanie a súčasne vznesené obvinenie XXXXX za prečin krádeže podľa § 212 ods. 2 písm. f) Tr. zák., ktorého sa dopustil v podstate na tom skutkovom základe, že dňa 17. 12. 2012 asi o 6.30 h v obchodom dome Tesco na Ulici Dolnej v Žarnovici odcudzil 2 ks várovej čokolády zn. Figaro v celkovej hodnote 1,58 €, pričom po prejdení pokladne bol zadržaný pracovníkom bezpečnostnej služby a veci boli vrátené, pričom uvedeného sa dopustil napriek tomu, že rozkazom Obvodného úradu, odboru všeobecnej vnútornej správy v Žiari nad Hronom, pracovisko XXXXX sp. zn. ObU-ZH-OVVS-2012/00419, 1185/2012/STL zo dňa 07. 11. 2012, právoplatného 26. 11. 2012, mu bola za priestupok proti majetku podľa § 50 ods. 1 zákona č. 372/1990 Zb. o priestupkoch v znení neskorších predpisov uložená pokuta vo výške 30,- €.

	XXXXX sa k spáchaniu prečinu v plnom rozsahu doznal. Uviedol, že si je vedomý, že už bol za obdobný priestupok postihnutý, pričom uloženú blokovú pokutu už aj uhradil. Čo sa stalo ho mrzí, svojho konania ľutuje. Vzhľadom k týmto jeho vyjadreniam bolo uznesením sp. zn. 1 Pv 57/13 zo dňa 30. 01. 2013, právoplatného dňa 05. 02. 2013, trestné stíhanie proti jeho osobe podmienečne zastavené, pričom mu bola určená skúšobná doba jedného roka. 

	Po uplynutí skúšobnej doby bolo zistené, že obv. XXXXX dňa 20. 06. 2013 zomrel. Na overenie tejto skutočnosti bol z Mesta XXXXX vyžiadaný úmrtný list, z ktorého dôvodu vyplýva, že obv. XXXXX, XXXXX, dňa 20. 06. 2013 skutočne zomrel. 

	Na základe tejto informácie bolo uznesením prokurátora Okresnej prokuratúry v Žiari nad Hronom sp. zn. 1 Pv 57/13 zo dňa 18. 03. 2014, právoplatného dňa 01. 04. 2014, podľa § 217 ods. 1 Tr. por. v trestnom konaní pokračované. 

	Podľa § 215 ods. 1 písm. d), § 9 ods. 1 písm. d) Tr. por. prokurátor zastaví trestné stíhanie, ak je neprípustné proti tomu, kto zomrel, alebo bol vyhlásený za mŕtveho.

	Vychádzajúc zo zadovážených listinných materiálov možno jednoznačne ustáliť, že obv. XXXXX dňa 20. 06. 2013 skutočne zomrel. 

	Preto som rozhodol tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť do troch dní odo dňa oznámenia prostredníctvom tunajšej prokuratúry Krajskej prokuratúre Banská Bystrica.
Sťažnosť má odkladný účinok.

JUDr. Vladimír Smutka
prokurátor